Document ID: 32005R1540

KOMISSION ASETUS (EY) N:o 1540/2005,
annettu 22 päivänä syyskuuta 2005,
naudanlihan erityispalkkiojärjestelmän soveltamisesta Irlannissa ja Yhdistyneessä kuningaskunnassa vuonna 2004
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon naudanliha-alan yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1254/1999 (1) ja erityisesti sen 50 artiklan toisen luetelmakohdan,
sekä katsoo seuraavaa:
(1)
Asetuksen (EY) N:o 1254/1999 4 artiklan 1 kohdan mukaisesti tuottajat, jotka pitävät tilallaan urospuolisia nautaeläimiä, voivat saada erityispalkkiota. Mainitun asetuksen 4 artiklan 2 kohdan mukaisesti erityispalkkio myönnetään kahdessa ikäryhmässä. Mainitun asetuksen 4 artiklan 2 kohdan a alakohdan ja b alakohdan ensimmäisen luetelmakohdan mukaisesti erityispalkkio myönnetään ensimmäisessä ikäryhmässä yhden kerran kunkin vähintään 9 kuukauden ikäisen sonnin elinaikana tai härälle ensimmäisen kerran, kun eläin on 9 kuukauden ikäinen. Mainitun asetuksen 4 artiklan 2 kohdan b alakohdan toisen luetelmakohdan mukaisesti erityispalkkio myönnetään toisessa ikäryhmässä härälle toisen kerran sen jälkeen, kun eläin on tullut 21 kuukauden ikään. Mainitun asetuksen 4 artiklan 4 kohdan mukaisesti silloin kun hakemuksen kohteena olevien, erityispalkkion myöntämisen edellytykset täyttävien, vähintään 9 kuukauden ikäisten sonnien ja 9-20 kuukauden ikäisten härkien kokonaismäärä jollakin alueella ylittää mainitun asetuksen liitteessä I tarkoitetun alueellisen enimmäismäärän, kaikkien ensimmäisessä ja toisessa ikäryhmässä palkkiokelpoisten eläinten määrää tuottajaa kohden vähennetään kyseisenä vuonna suhteessa ylityksen määrään.
(2)
Koska Irlanti ja Yhdistynyt kuningaskunta tekivät päätöksen yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (ETY) N:o 2019/93, (EY) N:o 1452/2001, (EY) N:o 1453/2001, (EY) N:o 1454/2001, (EY) N:o 1868/94, (EY) N:o 1251/1999, (EY) N:o 1254/1999, (EY) N:o 1673/2000, (ETY) N:o 2358/71 ja (EY) N:o 2529/2001 muuttamisesta 29 päivänä syyskuuta 2003 annetussa neuvoston asetuksessa (EY) N:o 1782/2003 (2) säädetyn tilatukijärjestelmän täytäntöönpanosta 1 päivästä tammikuuta 2005, monet viljelijät halusivat saada nautaeläimistään erityispalkkion ennen järjestelmän päättymistä 31 päivänä joulukuuta 2004. Sen vuoksi eläinten määrä, joista tehtiin hakemus kalenterivuoden 2004 osalta, oli huomattavasti suurempi kuin aiempina vuosina.
(3)
Ensimmäisen ikäryhmän eläimistä kalenterivuoden 2004 osalta tehtyjen hakemusten määrä oli Irlannissa ja Yhdistyneessä kuningaskunnassa huomattavasti suurempi kuin vuonna 2003 ja aiheutti sen, että alueelliset enimmäismäärät ylittyivät tuntuvasti. Lisäksi oli todettava, että toiseen ikäryhmään kuuluvista eläimistä jätettyjen tukihakemusten määrä oli kasvanut aiempiin vuosiin verrattuna. Sen kasvu oli kuitenkin huomattavasti vähäisempää kuin ensimmäiseen ikäryhmään kuuluvista eläimistä jätettyjen hakemusten kasvu.
(4)
Asetuksen (EY) N:o 1254/1999 4 artiklan 4 kohdan mukaisesti alueellisen enimmäismäärän ylitys aiheuttaa sen, että kaikissa hakemuksissa olevia määriä vähennetään suhteessa ylitykseen. Koska järjestelmän soveltaminen päättyi 31 päivänä joulukuuta 2004, toiseen ikäryhmään kuuluvista eläimistä tehtyjen hakemusten vähentäminen suhteessa ylityksen määrään ei ole enää tarkoituksenmukaista, koska eläimistä, joille on haettu tukea ensimmäisessä ikäryhmässä, ei voida hakea tukea enää toisessa ikäryhmässä. Asetuksen (EY) N:o 1254/1999 4 artiklan 4 kohdassa säädetyn vähennyksen soveltaminen kumpaankin ikäryhmään johtaisi sen vuoksi siihen, että tuottajia, jotka hakivat vuonna 2004 tukea toiseen ikäryhmään kuuluvista eläimistä, rangaistaisiin suhteettomasti. Erityispalkkiojärjestelmän päättyminen Irlannissa ja Yhdistyneessä kuningaskunnassa 31 päivänä joulukuuta 2004 on sen vuoksi aiheuttanut markkinoilla erityisen käytännön ongelman, joka on ratkaistava, jottei siitä aiheutuisi suhteettoman suuria seuraamuksia kyseisille tuottajille. Sen vuoksi on tarpeen toteuttaa aiheellisia toimenpiteitä, jotta kyseisiä tuottajia koskevaa rankaisuvaikutusta vähennetään.
(5)
Jotta vuoden 2004 osalta voitaisiin rajoittaa ensimmäiseen ikäryhmään kuuluvien eläinten hakemusten ylityksistä aiheutuvan vähennyksen vaikutusta toisen ikäryhmän eläimiä koskeviin hakemuksiin Irlannissa ja Yhdistyneessä kuningaskunnassa, toiseen ikäryhmään kuuluvien eläinten erityispalkkiomaksut olisi vahvistettava samaan ikäryhmään kuuluvista eläimistä, joista palkkiomaksut suoritettiin kalenterivuosina 2001, 2002 ja 2003, keskimäärin maksettujen määrien tasolle.
(6)
Asetuksen (EY) N:o 1254/1999 13 artiklan 1 kohdan mukaisesti tuottajat, jotka saavat erityispalkkiota, voivat saada laajaperäistämispalkkiota, jos kyseisenä kalenterivuonna tilan eläintiheys vastaa mainitun asetuksen 13 artiklan 2 kohdassa säädettyä eläintiheyttä. Laajaperäistämispalkkiota voidaan myöntää erityispalkkiokelpoisille toiseen ikäryhmään kuuluville eläimille, joita pidettiin tiloilla, joiden eläintiheys vastaa mainitun asetuksen 13 artiklan 2 kohdassa säädettyä eläintiheyttä.
(7)
Asetuksen (EY) N:o 1254/1999 22 artiklan 2 kohdan ensimmäisen luetelmakohdan mukaisesti tuet oli maksettava viimeistään 30 päivänä kesäkuuta 2005. Erityispalkkiojärjestelmän päättymisestä johtuvien erityisolosuhteiden vuoksi edellä mainitut poikkeukselliset tuet olisi kuitenkin maksettava viimeistään 15 päivänä lokakuuta 2005.
(8)
Naudanliha-alan hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
1. Poiketen siitä, mitä asetuksen (EY) N:o 1254/1999 4 artiklan 4 kohdassa säädetään, mainitun asetuksen 4 artiklan 2 kohdan b alakohdan toisessa luetelmakohdassa tarkoitettujen eläinten, joista voidaan maksaa Irlannissa ja Yhdistyneessä kuningaskunnassa erityispalkkio kalenterivuoden 2004 osalta, enimmäismäärät ovat seuraavat:
-
Irlannissa 849 400
-
Yhdistyneessä kuningaskunnassa 938 100.
2. Laajaperäistämispalkkiota voidaan myöntää asetuksen (EY) N:o 1254/1999 4 artiklan 2 kohdan b alakohdan toisessa luetelmakohdassa tarkoitetuista erityispalkkiokelpoisista eläimistä, joita pidetään tiloilla, joiden eläintiheys vastaa mainitun asetuksen 13 artiklan 2 kohdassa säädettyä eläintiheyttä.
3. Poiketen siitä, mitä asetuksen (EY) N:o 1254/1999 22 artiklan 2 kohdan ensimmäisessä luetelmakohdassa säädetään, 1 ja 2 kohdassa tarkoitetut tuet on maksettava viimeistään 15 päivänä lokakuuta 2005.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä syyskuuta 2005.

Labels: 18
15
5
6